Ńdɔ̄ Dávid ai bədzóē bəzimbi bə́ ngátɔ́b bɔ́n bə́ Asaf, Hémân ai Yedutun, bəprofɛ́d yā bə́ yiaga ai miǹdiŋ ai mvɛ́d ai bitɔ́i bíkpə́mbé, ńdɔ̄ bə́ ngáman láŋ é bod bə́ bɔɔ esíé tē. 2Ású bɔ́n bə́ Asaf: Zakur, Yósəb, Netanya ai Asaréla. Bɔ́n bə́ Asaf bə́ ngábə́ édzōē ésīá wābán Asaf yǎ ā sye esíé profɛ́d édzōē ńkúkúmá Dávid. 3Ású Yedutun, bɔ́n bə́ Yedutun: Gedalyahu, Seri, Yeshayahu, Hashavyahu, Mitityahu ai Shiméi, bə́ ngábə́ bɔ́ bə́saman édzōē ésīá wābán Yedutun yǎ ā bɔɔ esíé profɛ́d ai m̀bomán ńdiŋ ású ńdzə́mə́lán ai olugú Ǹtondôbə. 4Ású Hémân: bɔ́n bə́ Hémân: Bukiyahu, Matanyahu, Uziel, Shevuel, Yerimoth, Hananya, Hanani, Eliata, Gidalti, Romanti Ezer Yoshbekasha, Maloti, Hotir, Mahazioth; 5ébá bə́sə bālá bə́ ngábə́ bɔ́n bə́ Hémân, ǹyénə mam mə́ ńkúkúmá yǎ ā kadəgə nyě kǎd bībūg bí Zāmbá ású yə̄ nâ á bɛ́de ngul dzié; Zambá á ngāvə́ Hémân bɔ́n bə́ fám áwômo ai bə́nyi ai bəngɔn bə́lɛ́, 6bə́sə̄ bə́ yiaga biá édzōē ésīá wābán á Ndá Ǹtondôbə, ai bitsɔ́í bíkpə́mbé, ai mvɛ́d ai miǹdiŋ ású ésíé yā Ndá Zambá édzōē ńkúkúmá, ai Asaf, ai Yedutun ai Hémân. 7Táŋ dzābán, ai é bəbə́nyāŋ bábán yā bə́ ngayə́gələ ńyián bīá ású Ńtondôbə bə́ ngáláŋaban, bə́sə̄ bə́ yə́mə yia, bod miǹtɛd míbɛ̄ ai məwóm mwom ai mwom. 8Ńdɔ̄ bə́ ngábwé ngām ású bísámbá yā ńtáán ésíé, ású é bod bətɔ́g ai ású bənyiá bodo, tɔ ású ńyə́gələ tɔ ású ńyə́ge. 9É mod ósú yǎ ngám é ngābi a ngábə́ Asaf, á nyɔ́l Yósəb. Ényɔ́ bɛ̄ɛ Gedalyahu, nyémēn, bɔ́n bóé ai bəbə́nyāŋ, bɔ́ bə́sə̄ bə́ ngábə́ bod awômo ai bə́bɛ̄. 10Ényɔ́ lála, Zakur: ai bɔ́n bóé ai bəbə́nyāŋ bóé bə́ ngábə́ bod awômo ai bə́bɛ̄. 11É mod nyina: Yiseri, bɔ́n bóé ai bəbə́nyāŋ, bɔ́ bə́sə bod awômo ai bə́bɛ̄. 12Ényɔ́ tána: Netanyahu, ai bɔ́n bóé ai bəbə́nyāŋ bɔ́ bə́sə̄ bə́ ngábə́ bod awômo ai bə́bɛ̄.